section_heading: O klubu
paragraph_text: Klub je osnovan kao rukometna sekcija Fizkulturnog društva "Metalac" 19. svibnja 1945. godine. Iste godine, u kolovozu,osvajaju prvenstvo Hrvatske u velikom rukometu. 1947. godine rukometna momčad "Metalca" prestaje s djelovanjem, a rukometaši prelaze u rukometnu sekciju "FD Sloboda" (kasnije "FD Zagreb"). Klub se obnavlja 1949. godine, osvajaju Prvenstvo Zagreba i plasiraju se u Hrvatsku ligu. 12. veljače 1950. godine, Metalac je odigrao prvu utakmicu tada malog rukometa u Hrvatskoj, pobijedivši momčad Maksimira 26:19. 1951. godine rukometna sekcija "Metalca" se spaja s klubom "Borac", te tako rukomet pri športskom društvu "Metalac" prestaje s djelovanjem. <br> Na inicijativu Saveza za fizičku kulturu općine Črnomerec je RSD Metalac 1964. godine obnovio djelovanje rukometnog kluba, i za muškarce i za žene, preuzevši igrače klubova "Karbon" i "Črnomerec". Seniori su postali prvaci Hrvatske 1967./68., a u Prvoj ligi SFRJ su igrali u sezonama 1969./70. i 1970./71. <br>Kasnije su nastupali uglavnom u Drugoj saveznoj ligi i Hrvatskoj ligi (koja je bila često regionalno podijeljena). Krajem 1980.-ih i kroz 1990.-e je klub u organizacijskim i financijskim poteškoćama, što dovodi do gašenja kluba 2002. godine, ali se obnavlja 2003. godine. Posljednjih godina klub je nanovo uspješan. Osvaja 1. HRL za 2015./16. i sljedeće dvije godine igra u Premijer ligi, prvom rangu prvenstva Hrvatske. U sezoni 2018./19. klub nastupa u 1. HRL - Sjever